## Pravilnik o nagradama i naknadi troškova javnih bilježnika u ovršnom postupku

### NN 8/2011 (19.1.2011.), Pravilnik o nagradama i naknadi troškova javnih bilježnika u ovršnom postupku

MINISTARSTVO PRAVOSUĐA

181

Na temelju članka 65. stavak 1. Ovršnog zakona (»Narodne novine«, br. 139/10) donosim

PRAVILNIK

O NAGRADAMA I NAKNADI TROŠKOVA JAVNIH BILJEŽNIKA U OVRŠNOM POSTUPKU

I. OPĆE ODREDBE

Članak 1.

Ovim Pravilnikom utvrđuje se visina nagrade i naknade troškova javnog bilježnika u provođenju radnji u ovršnom postupku (članak 58. stavak 1. OZ-a), za potvrdu – solemnizaciju: izjave o suglasnosti dužnika po pristanku dužnika radi naplate tražbine vjerovnika na plaći odnosno drugim novčanim primanjima (članak 124. OZ-a), izjave o suglasnosti dužnika radi naplate tražbine određenog vjerovnika zapljenom svih računa kod banaka (zadužnica – članak 125. OZ-a) i izjave o suglasnosti radi naplate tražbine čiji će iznos biti naknadno upisan u ispravi zapljene svih njegovih računa kod banaka (bjanko zadužnica – članak 126. OZ-a), te način njihova obračuna i naplate od strane javnog bilježnika.

Članak 2.

Javnom bilježniku u provođenju pojedinog ovršnog postupka iz članka 1. ovoga Pravilnika, za sve radnje u tom postupku pripada jedna nagrada i određuje se prema vrijednosti zahtjeva.

Kod određivanja vrijednosti zahtjeva troškovi postupka i sporedne tražbine uzimaju se u obzir samo ako su jedini predmet zahtjeva.

Članak 3.

Javnom bilježniku, u provođenju pojedinoga ovršnog postupka, pripada pravo na naknadu nastalog i predvidivog mu troška u punom iznosu, a trošak se određuje po Pravilniku o privremenoj javnobilježničkoj tarifi (»Narodne novine«, broj 97/01 – pročišćeni tekst).

Članak 4.

Javni bilježnik neposredno od ovrhovoditelja naplaćuje pripadajuću mu nagradu i naknadu troškova.

Članak 5.

Ovrhovoditelj nije ovlašten tražiti od javnog bilježnika postupanje po njegovom prijedlogu sve dok ne podmiri javnobilježničku nagradu i troškove.

II. ODREĐIVANJE NAGRADE PREMA VISINI ZAHTJEVA

Članak 6.

Za radnje javnog bilježnika u vezi zaprimanja prijedloga za ovrhu, izdavanja rješenja o ovrsi na temelju vjerodostojne isprave ili prosljeđivanja prijedloga nadležnom sudu radi donošenja odluke i dostavljanja rješenja strankama ovisno o visini postavljenog zahtjeva, pripada javnobilježnička nagrada u jedinstvenom iznosu:

|  |  |  |
| --- | --- | --- |
| iznad | do kuna | visina nagrade javnog bilježnika |
| 0,00 | 3.000,00 | 80,00 kuna |
| 3.000,00 | 6.000,00 | 160,00 kuna |
| 6.000,00 | 9.000,00 | 250,00 kuna |
| 9.000,00 | 12.000,00 | 330,00 kuna |
| 12.000.00 | 15.000,00 | 400,00 kuna |

Preko 15.000,00 kuna plaća se javnobilježnička nagrada u iznosu od 500,00 kuna i još 1% na razliku iznad 15.000,00 kuna, ali ne više od 5.000,00 kuna.

Za izdavanje potvrde ovršnosti na rješenje javnom bilježniku pripada javnobilježnička nagrada u iznosu od 30,00 kn.

III. ODREĐIVANJE NAGRADE ZA POTVRDU – SOLEMNIZACIJU PRIVATNIH ISPRAVA IZ ČLANKA 124., 125. i 126. OVRŠNOG ZAKONA

Članak 7.

Javnom bilježniku za potvrdu izjave o suglasnosti dužnika po pristanku dužnika radi naplate tražbine vjerovnika na plaći odnosno drugim novčanim primanjima (članak 124. OZ-a), izjave o suglasnosti dužnika radi naplate tražbine određenog vjerovnika zapljenom svih računa kod banaka (zadužnica – članak 125. OZ-a) i izjave o suglasnosti radi naplate tražbine čiji će iznos biti naknadno upisan u ispravi zapljene svih njegovih računa kod banaka (bjanko zadužnica – članak 126. OZ-a), pripada javnobilježnička nagrada u jedinstvenom iznosu:

|  |  |
| --- | --- |
| Iznos do kojeg se izdaje solemnizirana privatna isprava (zadužnica) iz članka 124., 125. i 126. OZ-a | Visina javnobilježničke nagrade |
| 0 – 75.000,00 kuna | 100,00 kn |
| 75.001,00 kn – 100.000,00 kn | 125,00 kn |
| 100.001,00 kn – 150.000,00 kn | 150,00 kn |
| 150.001,00 kn – 200.000,00 kn | 175,00 kn |
| 200.001,00 kn – 250.000,00 kn | 200,00 kn |
| 250.001,00 kn – 300.000,00 kn | 225,00 kn |
| 300.001,00 kn – 350.000,00 kn | 250,00 kn |
| 350.001,00 kn – 400.000.00 kn | 300,00 kn |
| 400.001,00 kn – 500.000,00 kn | 350,00 kn |
| 500.001,00 – 700.000,00 kn | 400,00 kn |
| 700.001,00 – 950.000,00 kn | 450,00 kn |
| 950.001,00 – pa nadalje | 500,00 kn |

Članak 8.

Javni bilježnik na nagradu iz članka 6. i 7. ovoga Pravilnika ima pravo zaračunati porez na dodanu vrijednost.

IV. ZAVRŠNE ODREDBE

Članak 9.

Stupanjem na snagu ovoga Pravilnika prestaje važiti Pravilnik o nagradama i naknadi troškova javnih bilježnika u ovršnom postupku (»Narodne novine«, broj 151/05).

Članak 10.

Ovaj Pravilnik stupa na snagu danom objave u »Narodnim novinama«.

Klasa: 714-02/11-01/9

Urbroj: 514-02-02-11-1

Zagreb, 13. siječnja 2011.

Ministar
Dražen Bošnjaković, v. r.

Pravilnik, NN 8/2011-181